Ģeoloģiskais dabas piemineklis  **Šķērveļa lejteces dolomīta atsegums**

MK 175. noteikumu piel. Nr. 91

**Detalizēts apraksts**

**Adrese**

Skrundas novadā, Nīkrāces pagastā, dabas liegumā un Natura 2000 teritorijā Ventas un Šķērveļa ieleja.

Ģeogrāfiskās koordinātes E21° 58,785' un N56° 34,283', jeb x375877, y271502 LKS92 sistēmā.

**Ģeogrāfiskais novietojums**

Pieventas zemienē, Šķērveļa senlejā, upes labajā krastā.

**Ģeoloģiskie veidojumi**

Šķērveļa gultne un ielejas labā pamatkrasta nogāze, kurā ir augšējā devona Famenas stāva Šķērveļa svītas atsegumi. Atsegumu virknes kopējais garums ir 325 m, augstums līdz 4,8 m.

**Izmēri**

Dabas pieminekļa platība ir 3,37 ha.

**Debits**

Nav attiecināms

**Unikālās vērtības**

Teritorijā atrodas atsegumos maz pārstāvētas devona stratigrāfiskās vienības - Šķērveļa svītas Nīkrāces ridas liels atsegums, kur atsedzas Šķērveļa svītai tipiskie neregulāri slāņotie dolomīti ar dolokrētiem raksturīgu uzbūvi; dolokrētos redzamas subaerālas atsegšanās pazīmes.

**Ainaviskuma raksturojums**

Krauju no upes atdala ļoti šaura, vietām ar nelieliem kokiem un krūmiem aizaugusi josla, taču klintis ir labi saskatāmas no upes un pretējā krasta. Ielejas ainavu bagātina neliela dolomītu un saldūdens kaļķiežu saliņa un dolomītu atsegums upes gultnē.

**Stratigrāfija**

Augšējā devona Famenas stāva Šķērveļa svītas Nīkrāces ridas dolomītu atsegums.

Dabīgās klintīs tikai Ventas ielejā pārstāvētas devona stratigrāfiskās vienības (Šķērveļa svītas Nīkrāces ridas) liels atsegums.

**Uzbūve**

Nīkrāces ridas zilganpelēks vai brūnganpelēks, neregulāri slāņots, kavernozs dolomīts, vietām ar šūnveida tekstūru, ar zilgana mālaina materiāla iekļāvumiem šūnās, kas liecina par dolokrētu veidošanos subaerālos tuksneša apstākļos. Griezuma apakšā iežos ir augstāks mālainā materiāla saturs, kas nosaka iežu atšķirīgas mehāniskās īpašības un atsegumu sienas izveidošanos pat nelielas upes sānu erozijas apstākļos.

Domājams, ka Šķērveļa laikposma vidū uzkrājušies mālaini aleirītiski nogulumi, kas Šķērveļa laikposma beigās subaerālos apstākļos tuksnesī tikuši pakļauti dolokrētu veidošanās procesiem.

**Viela**

Dolomīts, smilšains dolomīts, karbonātiska māla iekļāvumi šūnveida kavernās un slāņa apakšējā daļā. Līdz šim dzīvnieku fosīlijas nav tikušas atrastas.

**Procesi**

Mūsdienu ģeoloģiskie procesi galvenokārt izpaužas kā upes sānu erozija un nogāžu procesi, veidojoties akmeņu (galvenokārt šķembu) krāvumiem kraujas pakājē.

**Dabas aizsardzība**

Dabas pieminekļa teritorijā atrodas Eiropas Savienības aizsargājamais biotops karbonātisku pamatiežu atsegumi (8210).

**Citas vērtības**

Potenciāla vieta dabas tūrismam un vides izglītībai.

**Stāvoklis**

Atsegumu stāvoklis ir viduvējs, jo tiem ir tendence aizaugt – nogāzes pakājē uz nobiru un noslīdējušā materiāla aug zālaugi un krūmi, kas netiek nekādā veidā kopti. Upes sānu erozija ir vāja un nepietiekoši atjauno atsegumus.

**Bojājumi**

Nav novēroti.

**Apdraudējumi**

Ja atsegumi netiks kopti (appļauti, izzāģēti krūmi), tad tie ir pakļauti pakāpeniskas aizaugšanas riskam.

**Apsaimniekošana**

Teritorijas tuvumā nav informācijas par atsegumiem un citām dabas vērtībām. Saimnieciskā darbība teritorijā netiek veikta. Atsegumi ir viegli sasniedzami kājāmgājējiem no tilta pāri Šķērvelim, kur tūristiem ir iespējams atstāt auto ceļa malā.

**Piezīmes**

Apraksts un novērtējumi balstīti uz līgumdarba pētījuma ietvaros veiktā apsekojuma un literatūras datiem. Apsekoja Ervīns Lukševičs, 15.09.2014.

**Novērtējumi**

Unikālās vērtības – 3

Ainaviskums – 3

Zinātniskais nozīmīgums:

Stratigrāfija – 4

Uzbūve – 3

Viela – 4

Procesi – 2

Citas vērtības – 2

Novērtējumu summa - 21

**Robežu izmaiņu pamatojums**

Dabas pieminekļa robežas vilktas atbilstoši dabas veidojumu izvietojumam, ietverot arī nelielu upes kreisā krasta segmentu, no kurienes atsegumi ir aplūkojami. Teritorijā iekļauti arī mazāk izteiksmīgi atsegumi ielejas nogāzē un upes gultnē.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģiskiem (sedimentoloģiskiem, varbūtējiem paleontoloģiskiem) pētījumiem, gan kā tipisku Šķērveļa svītas Nīkrāces ridas ģeoloģisko griezumu. Lai padarītu teritoriju pievilcīgāku un ainaviski iespaidīgāku, būtu nepieciešams izcirst krūmus un kokus kraujas pakājē. Dabas piemineklim var samērā vienkārši piekļūt no ziemeļiem, tomēr būtu nepieciešams izveidot taku un norādes no tilta pāri Šķērvelim, kā arī uz dienvidiem no tilta - kaut nelielu ceļa paplašinājumu automobiļu stāvvietai, kur būtu iespējams novietot arī stendu ar ģeoloģiska satura informāciju par atsegumiem.

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.